नामकुम में रेलवे ट्रैक पर मिला बोकारो के युवक का शव
नामकुमरेलवे स्टेशन के यार्ड लाइन नंबर पांच पर बोकारो के सेक्टर 8 सी के रहनेवाले राहुल कुमार सिंह (20) का दो हिस्सों में कटा शव गुरुवार की रात 1.30 बजे मिला। नामकुम के स्टेशन मास्टर की सूचना पर जीआरपी पुलिस ने शुक्रवार सुबह शव को पोस्टमार्टम के लिए रिम्स भेज दिया। इस संबंध में जीआरपी रांची पुलिस ने युवक के ट्रेन से गिरकर कटने का यूडी केस दर्ज किया है। उसके पॉकेट से टाटा से रांची का जनरल टिकट (नं 14469017) मिला है, जो टाटा स्टेशन के बुकिंग काउंटर से दो मार्च की रात 00.06 बजे लिया गया है।
स्टेशन मैनेजर एमके सामंताे ने बताया कि टाटा से रांची आनेवाली ट्रेनों का परिचालन पांच नंबर ट्रैक से नहीं होता है। ये तो शंटिंग लाइन है। मालगाड़ी की शंटिंग के लिए जब रात 1.30 बजे वे पांच नंबर लाइन पर पहुंचे, तो देखा कि युवक का कटा शव पड़ा है। उन्होंने बताया कि रात 12:45 बजे पांच नंबर शंटिंग लाइन से मुरी की ओर एक मालगाड़ी गई थी। जीआरपी थाना प्रभारी अनिल कुमार सिंह ने बताया कि परिजनों ने जो लिख कर दिया, उस आधार पर यूडी केस दर्ज हुआ।
दोस्त राजकुमार ने बताया कि राहुल पॉलिटेक्निक का छात्र था और गुरुवार को एजुकेशन प्रमाण पत्र में पिता के नाम में हुई गड़बड़ी सुधरवाने निकला था। उसे किसी परीक्षा में भी शामिल होना था।
hin_Deva hin_Deva hin_Deva hin_Deva